Poskantoor Maandag weer volstoom vorentoe(Argieffoto) Terwyl die Poskantoor tydens die afgelope afsonderingstydperk sommige dienste gelewer het, hervat hy van Maandag weer alle dienste wat in ooreenstemming met vlak 4-afsonderingregulasies toegelaat word. Pos begin weer vloei terwyl nasionale sorteerfasiliteite, die vervoerafdeling en poskantoortakke toestemming het om op vlak 4 bedryf te word. Die meeste takke is reeds oop en ŉ gefaseerde aanslag word gevolg vir die heropening van die res. “Ons beoog dat alle takke teen 1 Junie ten volle operasioneel sal wees,” het Ivumile Nongogo, waarnemende uitvoerende hoof van die Poskantoor, gesê. In sorteersentrums sal ŉ skofstelsel gevolg word om te voldoen aan die regulasies oor die getal werkers wat op die perseel toegelaat word, asook om sosiale distansiëring te handhaaf. Die Poskantoor sê omdat die skofstelsel geld en daar aan streng regulasies voldoen moet word, is dienslewering nie op optimale vlakke nie en kan dit die aflewering van pos, ook items wat voor die afsonderingstydperk opgehoop het, vertraag. “Aanduidings is dat ons die items wat tydens die afsonderingstydperk opgehoop het binne die volgende drie weke kan aflewer. Ons doen ŉ beroep op kliënte om geduldig te wees,” het Nongogo gesê.